Številka: 013-37/2022/56

Datum: 13. 6. 2023

**ZAPISNIK 5. seje Kurikularnega sveta za spremljanje in usmerjanje prenove vzgojno-izobraževalnih programov s prenovo ključnih programskih dokumentov, dne 13. 6. 2023 ob 11.30**

Seja je bila namenjena širši strokovni razpravi o osnutku dokumenta o skupnih ciljih, zato so bili poleg članov kurikularnega sveta vabljeni tudi člani Delovne skupine za pripravo NPVI, Strokovnega sveta RS za splošno izobraževanje, Strokovnega sveta za poklicno in strokovno izobraževanje, Strokovnega sveta RS za izobraževanje odraslih in Strokovne skupine za modernizacijo poklicnega in strokovnega izobraževanja. Z vabilom so prejeli tudi gradivo - povezavo na Izhodišča za prenovo učnih načrtov v osnovni šoli in gimnaziji ter osnutek dokumenta o skupnih ciljih.

Prisotni člani Kurikularnega sveta:

Jasna Rojc, , mag. Stane Berzelak, dr. Mojca Lipec Stopar, dr. Janez Vogrinc, dr. Darko Zupanc, Helena Žnidarič, dr. Nataša Potočnik, dr. Vinko Logaj, dr. Branko Slivar, mag. Mojca Suban, dr. Ada Holcar, , Maja Mihelič Debeljak, Barbka Kresal Strniša, Marjana Mastinšek Šuštar, Igor Hostnik, , Lara Romih, dr. Boris Dular, Štefan Ištván Varga, mag. Renata Zupanc Grom, , Nives Počkar, , Max Jerovičnik.

Odsotni člani Kurikularnega sveta: dr. Milena Ivanuš Grmek, mag. Branka Hrast Debeljak, mag. Janez Damjan, dr. Kristjan Musek Lešnik, dr. Sonja Rutar, dr. Sonja Kump, dr. Marina Tavčar Kranjc, , mag. Janja Cotič Pajntar, Matjaž Barič, Branka Kovaček, Janja Bogataj, dr. Nina Novak, Branimir Štrukelj.

Prisotni zunanji deležniki, ki so evidentirali prisotnost:

dr. Darjo Felda, Jerneja Bone, Ema Perme, Saša Kregar, Bogdana Borota, Sofija Baškarad, Tomaž Grušovnik, Andrej Brodnik, Radovan Kranjc, Peter Jenič, Ana Kozina, Špela Bergoč, Blaž Zupan, Sabina Taškar Beloglavec, Helena Skok Schlegel, Jana Ravbar, Apolonija Jerko, Janez Gorenc, Branka Rotar Pance, Radmila Bikić Magdić, Andro Glamnik, Gregor Sepaher, Tanja Taštanoska, Robert Kaše, Mirjan Oblak, Magdalenca Šverc, Miha Gartner, Herman Pušnik, Ajda Erjavec, Oton Mlakar, Darja Harb, Nataša Hafner Vojčič, Barbara Potočnik, Irena Kuntarič Hribar, Mitja Blaganje, Klavdija Šipuš, Inge Breznik, Primož Kajtna, Jelena Torbica, Žiga Turk, Mojca Juriševič, Majda JurkovičSimon Ogrizek, Andreja Sever, Boris Dular, Barbara Kranjc, Tatjana Colnar, Tanja Kocjančič, Anja Dolžan, Jelka Čop, Helena Žnidarič, Marjan Kavčič, Vanja Zajc, Irena Nančovksa Šerbec, Marinko Banjac, Marjan Šimenc, Alberto Scheriani, Egon Pipan, Mira Kranjc.

Po ugotovitvi sklepčnosti so člani sveta soglasno sprejeli naslednji spremenjeni **dnevni red:**

1. Predstavitev osnutka dokumenta o skupnih ciljih izobraževalnih programov (ZRSŠ) in razprava

UVODNE PREDSTAVITVE

**Jasna Rojc**

Na kratko želimo predstaviti razvojne aktivnosti na področju sistema vzgoje in izobraževanja, ki potekajo sočasno: prvi sklop predstavljajo ukrepi v okviru NOO, drugi sklop so ukrepi v okviru evropske kohezijske politike za prihodnje obdobje in tretji sklop so razvojne aktivnosti MVI, v okviru katerih izpostavljamo pripravo nacionalnega programa vzgoje izobraževanja 2023 – 2033. Stvari so zastavljene tako, da se aktivnosti ne izključujejo, ampak so komplementarne, se dopolnjujejo ter vodijo vzporedno (časovnice aktivnosti se usklajujejo).

V okviru NOO se izvajajo trije veliki sklopi, ena od teh je kurikularna prenova, prenova izobraževalnih programov, ki se pa omejuje izključno na programske dokumente, in sicer kurikulum za vrtce, učne načrte v programih osnovne šole in gimnazije in kataloge znanja za splošnoizobraževalne predmete poklicnih in strokovnih programov. Drug sklop je projekt modernizacije srednjega poklicnega in strokovnega izobraževanja, kjer gre za prenovo poklicnih in strokovnih srednješolskih in višješolskih programov in katalogov znanja za strokovne predmete v teh programih. Tretji sklop predstavljajo sistemske reforme za opolnomočenje na področju digitalnih kompetenc v izobraževalnem prostoru.

Kurikularna prenova poteka tako v vrtcu kot v splošnem izobraževanju (osnovni šoli in gimnaziji) in zajema tudi splošnoizobraževalni del poklicnih in strokovnih programov. Danes pa se osredotočamo na predstavitev reformnega dela, ki zadeva osnovnošolske in srednješolske programe, ne pa kurikula za vrtce – na skupne cilje.

Kurikularna prenova je vezana izključno na ključne programske dokumente, učne načrte in kataloge znanj. Ne loteva se vprašanj, zaradi katerih je bila ustanovljena Delovna skupina za pripravo nacionalnega programa, to je prenove predmetnikov, vprašanja znanj izvajalcev, prenove kariernega in profesionalnega razvoja strokovnih delavcev, obravnave učencev oz. dijakov s posebnimi potrebami, podpore nadarjenim in drugih širših konceptualnih sprememb. Pobuda za kurikularno prenovo je bila podana veliko prej kot pobuda za NPVI, tudi postopki za njeno realizacijo so se začeli prej kot je pa prišlo do zamisli o NPVI. S strani strokovne javnosti in tudi s strani staršev so že dlje časa prihajale stalne pobude za spremembe, ki so izhajale iz mnenj, da so učni načrti zastareli, da ne omogočajo več vsega kar po sodobna šola potrebuje, da so vsebine neaktualne, da je nujno potrebno prečistiti cilje, jih poenotiti, povezati, zaradi česar je prišlo do začetka procesa kurikularne prenove. To je pokazala tudi evalvacija učnih načrtov, ki jo je opravil ZRSŠ.

Ob ustanovitvi Delovne skupine za NPVI so se pojavile pobude, da se kurikularna prenova zaustavi in počaka na nacionalni program, vendar bi bilo to nesmiselno. V kolikor bi z nacionalnim programom prišlo do sistemskih sprememb v smislu spremembe predmetnikov, števila ur posameznih predmetov ipd., pa se to lahko v kurikularni prenovi to še vedno upošteva (usklajenost časovnic). Kot je že bilo povedano, procesi se ne izključujejo in se lahko ob pripravljenosti deležnikov smiselno povežejo in dopolnjujejo, kar je tudi želja ministrstva.

Iz izhodišč za kurikularno prenovo je razvidno, da so predvidene spremembe potrebne temeljitega premisleka. Ena predvidenih novosti je odpoved današnji zgradbi dokumentov, ki so se z leti razširili (dobili razna poglavja), in usmeritev na ključna področja oz. sestavne dele, ki jih predvideva zakon (ZOFVI), s čimer jih očistimo vsebin, ki bi ob posodabljanju lahko predstavljale zaviralni element in tudi sicer marsikdaj krčijo avtonomijo učiteljev.

Druga zadeva je uporaba enotne strokovne terminologije. V analizi učnih načrtov se je pokazalo, da se od področja do področja za iste zadeve uporablja različna terminologija, kar ob sodobnih oblikah pouka predvsem pri izvajanju različnih medpredmetnih povezav in timskega interdisciplinarnega poučevanja povzroča težave v praksi.

Učni načrti vsebujejo zelo pavšalna in tudi zelo omejena didaktična priporočila. Tretja načrtovana novost je, da se didaktična priporočila izločijo iz samega dokumenta in postanejo nekakšna »obvezna priloga« učnega načrta. Na ta način lahko postanejo živa, obširnejša(v učnem načrtu imajo odmerjenega malo prostora zato se praviloma reducirajo na splošne usmeritve), se lahko pogosteje spreminjajo kot učni načrt sam in se tako lahko bistveno hitreje prilagajajo oz. sledijo novostim stroke in pobudam iz prakse. Danes to ni mogoče, ker so kot del dokumenta vezana na celoten postopek sprejema novega učnega načrta.

Ena večjih sprememb pa je vsekakor uvedba skupnih ciljev. Gre za novost, nov je tudi strokovni termin, ki ga uvaja kurikularna prenova, in zaradi pravilne interpretacije, kaj skupni cilji dejansko so, je organiziran tudi ta sestanek.

Ministrstvo se je kurikularne prenove lotilo strateško. Najprej je bila izvedena evalvacija učnih načrtov, ZRSŠ 2019, ko je bila evalviranih 25 načrtov obveznih predmetov v osnovni šoli in gimnaziji, kakor tudi učni načrti osnovne šole za odrasle. Pri evalvaciji je sodelovalo 109 učiteljev v šoli, devet učiteljev osnovne šole za odrasle in 47 predstavnikov fakultet. Spoznanja so bila predstavljana na Strokovnem svetu za splošno izobraževanje v letu 2020, in so bila vodilo pri nastajanju osnove za kurikularno prenovo. V naslednjem koraku, ko je bila sprejeta odločitev da se KP razširi tudi na splošnoizobraževalni del poklicnih in strokovnih programov, je bila sprejeta odločitev o evalvaciji katalogov znanja za splošnoizobraževalne predmete v poklicnih in strokovnih programih. Rezultati so bili podobni.

Na podlagi ugotovitev je prišlo do priprave Izhodišč za prenovo učnih načrtov v osnovni šoli in gimnaziji, dokumenta, ki predstavlja osnovo in vodilo za vse postopke. Drugi dokument, ki bo postavil izhodišča za prenovo katalogov znanja, seveda nastaja z rahlim zamikom, vendar je v zaključni fazi. Izhodišča za prenovo učnih načrtov osnovni šoli in gimnaziji so postavila temeljno izhodišče kurikularne prenove, to je, da je znanje vodilo pouka in temelj splošne izobrazbe. Vsi pripravljavci dokumentov morajo v ospredje postavljati znanje, ob tem pa upoštevati tudi mednarodne trende na področju edukacijskih znanosti, izzive današnjega splošnega izobraževanja, rezultate analize UN in KZ in slovensko kurikularno tradicijo.

UN in KZ brez izbirnih predmetov je 216. Predvidena je prenova vseh dokumentov, a zaradi velikega števila v različnih fazah.

Po analizi UN in seznanitvijo SSSI je bila aprila 2021 imenovana ekspertna skupina za pripravo izhodišč, v katero so bili vključeni predstavniki fakultet, predstavniki učiteljev praktikov osnovnih in srednjih šol in pedagoški svetovalci ZRSŠ. Izhodišča so bila sprejeta 17. 2. 2022.

Celotno prenovo usmerja KS, ki je v bistvu posvetovalni organ in recenzent v različnih procesih prenove. Več komisij pa skrbi za posamezna področja prenove: Komisija za koordinacijo prenove kurikuluma za vrtce, Komisija za koordinacijo prenove učnih načrtov (OŠ in gimnazijski programi), ustanovljena bo še Komisija za koordinacijo prenove KZ. Poleg teh je bila imenovana tudi Komisija za pripravo dokumenta o skupnih ciljih, ki se bo zaradi narave dela povezovala tudi s predmetnimi kurikularnimi komisijami, ki pripravljajo UN oz. KZ za posamezne predmete.

KS je bil imenovan aprila 2022 , na seji avgusta 2022 je bil obravnavan predlog kriterijev za izbor članov Komisije za koordinacijo prenove in Komisije za pripravo dokumenta o skupnih ciljih (krovnih komisij, ki se ne ukvarjajo neposredno z učnimi načrti oziroma katalogi znanj).

Javno povabilo za člane teh komisij je bilo podano septembra leta 2022. Predlogi sestave Komisije za koordinacijo prenove in za pripravo dokumenta o skupnih ciljih so bili obravnavani na sejah KS oktobra 2022 in decembra 2022. Ob pričetku njihovega dela se je pričelo usklajevanje s časovnico za pripravo nacionalnega programa vzgoje in izobraževanja zaradi povezovanja obeh procesov.

Predmetne kurikularne komisije so bile imenovane v začetku tega koledarskega leta.

Komisija za pripravo dokumenta o skupnih ciljih bo pripravila dokument o skupnih ciljih, ki bo predmetnim KK, ki pripravljajo učne načrte, služil kot gradivo pri snovanju novih učnih načrtov. Dokument o skupnih ciljih ni samostojen dokument, ki bi ga neposredno izvajali, ampak je orodje za pripravljavce učnih načrtov kot kasneje za učitelje oziroma »izvajalce UN«.

Skupni cilji izhajajo iz prečnih tematskih področij ali zajemajo prečne veščine. Gre za znanja oz. kompetence, ki jih ni smiselno ali jih sploh ni mogoče oblikovati v šolski predmet, saj gre za tematska področja ali veščine, ki bi jih morali razvijati v celotnem programu, znotraj vseh predmetov posamezen cilj pri predmetu, pri katerem je to smiselno, in v obsegu, v katerem je to smiselno. Istočasno je potrebno poskrbeti, da učenec in kasneje dijak pridobita pričakovana znanja tekom celotnega šolanja, zato je pomembno, da se pri snovanju učnih načrtov vzpostavi kontrolni mehanizem, da se v primerni meri zagotovi ustrezne standarde na področjih, ki so nujno potrebna za uspešno delovanje v sodobni družbi.

Skupni cilji se pogosto zamenjujejo s splošnimi cilji programa ali splošnimi cilji predmetov. Ti še vedno ostajajo, npr. skrbimo za materinščino, ter so imperativ in zapovedani s programioz. zakoni. Ime ki ga uporabljamo, skupni cilji, je postavljeno v izhodiščih, pri čemer so tam identificirana 4 področja - digitalne kompetence, kompetence podjetnosti, trajnostni razvoj in področje zdravja in splošne dobrobiti, kasneje se je dodalo področje kulture, umetnosti in državljanstva.

Zaradi različnih interpretacij, kaj skupni cilji so, je želja ministrstva, da se termin razjasni, zato je pred vami prvi osnutek dokumenta ZRSŠ, katerega namen je predvsem predstaviti, kaj skupni cilji so in mogoče nekoliko podrobneje predstaviti eno področje (trajnostni razvoj) in način, kako naj bi se ti cilji umeščali v učne načrte .

**Ad 1.**

Predstavitev osnutka dokumenta o skupnih ciljih izobraževalnih programov (ZRSŠ)

**Dr. Vinko Logaj**

Izhodišča je obravnaval KS, obravnavana pa so bili tudi na SSSI. Današnji razpravi o skupnih ciljih bo sledila še kakšna strokovna razprava. Končni dokument o skupnih ciljih bo pred posredovanjem PKK posredovan v obravnavo KS in SSSI.

Skupni cilji predstavljajo enega od elementov, ki ga v prejšnjih prenovah UN nismo imeli, zato potrebujemo poseben dokument, predvideva pa se tudi usposabljanja in seznanjanje članov predmetnih kurikularnih komisij.

Področja skupnih ciljev so izvedena na podlagi opredelitev strokovne skupine ki je pripravljala izhodišča: digitalne kompetence, kompetence podjetnosti, trajnostni razvoj in pa področje zdravja in splošne dobrobiti. Kasneje se je na poziv nevladnih organizacij in DS NPVI dodala še kultura, umetnost in državljanstvo. Predstavljajo tudi ključna prečna področja, prepoznana v evropskem prostoru.

Prejeti dokument ni dokončen, natančneje je opredeljeno le področje trajnostnega razvoja, vpogled v to izpeljavo je namenjen kot prikaz končne oblike dokumenta skupnih ciljev, ki jih bodo PKK umeščale v različne učne načrte.

Področje podjetnosti je bilo vključeno na predlog strokovne skupine. Na ta način se poleg finančne pismenosti zajame še 14 področij, ki jih lahko skupni cilji pokrijejo in so opredeljeni v okviru kompetence podjetnosti.

Želja je, da bi z razpravo v konstruktivnem duhu prišli do boljših rešitev in predlogov za izboljšanje dokumenta že v času njegovega nastajanja. Vsi predstavniki ZRSŠ in imenovani člani izvedbenega dela delo dobro opravljajo, pripravljajo gradiva za prenovo učnih načrtov, da bi ob zaključku imeli kurikularne dokumente, ki so za učitelje uporabni. Pripravljena je tudi aplikativna podpora, da bodo prenovljeni učni načrti tudi v digitalni obliki.

**Dr. Ada Holcar Brunauer** (vodja skupine za skupne cilje)

Podlaga pri pripravi delovnega gradiva so izhodišča, sprejeta na strokovnem svetu, kjer so v četrtem poglavju zapisane smernice za pripravo dokumenta. Temeljno vprašanje pa je, kako si predstavljamo splošno izobraženega mladega posameznika, ki bo pripravljen na izzive časa. Kot ključna so se izoblikovala sledeča področja: digitalne kompetence, kultura, umetnost in državljanstvo, podjetnost, trajnostni razvoj, zdravje in dobrobit.

V kazalu osnutka dokumenta vidimo, da kratkemu uvodu sledi opredelitev vloge in pomena skupnih ciljev, poglavje opredelitev ključnih ciljev po področjih skupnih ciljev, umeščanje skupnih ciljev v načrte posameznih predmetov ter viri.

Gre za področja, ki so nekako skupna vsem, različnim izobraževalnim programom in predmetom ter aktualna na vseh stopnjah izobraževanja.

Usmerjali smo se na cilje vzgoje in izobraževanja, ki poudarjajo pomen spodbujanja skladnega telesnega, spoznavnega, čustvenega, moralnega, duhovnega, socialnega razvoja, da poudarjajo pomen vzgoje za obče kulturne civilizacijske vrednost, vzgojo za trajnostni razvoj ustvarjalnost, pomen usposabljanja za razumevanje in doživljanje umetniških del, podjetnost in še mnoge druge.

Pogledali smo številne strateške dokumente kot je Bela knjiga o vzgoji in izobraževanju, Strategija razvoja Slovenije, materija vseživljenjskosti učenja in še mnoge druge, pregledali smo številne tuje kurikule, če naštejem le nekatere: škotskega, hrvaškega, novozelandskega in druge, pri čemer je bila še posebej zanimiva analiza, ki jo je napravil OECD o tem, v kolikšni meri so zastopane določene kompetence, kjer se je pokazalo, da je v največji meri zastopano področje za trajnostni razvoj. Sledijo aktivno državljanstvo, dobrobit, digitalne kompetence, medijska pismenost in podjetnost. Pri pripravi smo se naslonili tudi na različne evropske kompetenčne okvirje in druge dokumente.

Sedaj pa več o opredelitvi ključnih ciljev, o področjih teh, kjer bi za vsako področje skupnih ciljev izpostavili ključne kompetence, kompetentna področja in podpodročja. Vsakemu kompetenčnem področju sledijo zapisi ključnih ciljev, ki jih bodo za posamezni predmeti kurikularne predmetne skupine vtkale v cilje oziroma standarde znanja v svojih učnih načrtih in v didaktična priporočila.

Pri področju trajnosti je npr. eden od teh ključnih ciljev za področje trajnosti, da »učenec analizira primerja in kritično vrednoti verodostojnosti in zanesljivosti virov podatkov informacij digitalnih sledi in jih potem primerja«. Kako se bo ta cilj vtkal naprej predočim na primeru zgodovine v srednji šoli – verjetno bi bil cilj pri zgodovini zapisan nekako takole: »dijaki razvijajo spretnosti kritične presoje, vrednosti in uporabnosti informacij, pridobljenih na spletnih straneh z zgodovinsko vsebino«.

Na ZRSŠ je bil narejen poizkus. Ključne cilje na področjih skupnih ciljev smo podali predmetnim skupinam in jih prosili, če preverijo, v kolikšni meri jih lahko vključijo v svoje predmete. Pokazalo se je, da pravzaprav vsi ti cilji nekako sodijo, če ne v same predmetne cilje, nedvomno v didaktična priporočila.

Področje kulture, umetnosti in državljanstva; primer za kompetenčno področje oziroma podpodročje, ki se nanaša na kulturno zavest in izražanje, in sicer ključni cilj, da »učenec ustvarjalno izraža svoje zamisli, čustva, izkušnje in ideje skozi različne medije, na primer glasbo, ples, film, literarno, likovno in dramsko umetnost« in vključitev v predmet glasba v tretjem VIO. Cilj se npr. glasi »učenec ustvari spremljavo z glasbili po lastnem izboru in dani pesmi« oz. »učenec ustvari plesno kompozicijo na dano glasbo«. Ključnih ciljev za to področje sicer še ne moremo pokazati, ker, kot je bilo že omenjeno, se to področje nekako razvija naknadno in bodo ključni cilji pripravljeni v naslednjih tednih.

Podjetnost, kjer vidimo kot kompetenčna področja zamisli, priložnosti, virov in primer, ki je pripravljen za predmet: gre za ključni cilj, da učenec prepozna vpliv svoje odločitve in ravnanja na skupnost in okolje. Ta cilj bi se lahko realiziral pri predmetu tehnika in tehnologija v osnovni šoli v tretjem VIO, tako da »učenec pri izdelavi izdelka uporabi odpadni material, razume in argumentira, zakaj je pomembno, da izdelek v kolikor je to mogoče izdela iz odpadnega materiala«.

Trajnostni razvoj in izvedba primera pri predmetu geografija: ključni cilj je zapisan »učenec na podlagi znanja/znanstvenih dognanj vrednoti trajnostni razvoj, vrednoti možne verjetne in želene trajnostne prihodnosti«. Konkretizacija tega cilja, pri geografiji v srednji šoli: »dijak pojasni, kako je možno izbrani energijski vir nadomestiti z drugim, bolj trajnostnim«.

Področje zdravje in dobrobit smo razdelili na 3 podpodročja: duševno, telesno in socialno dobrobit. Primer ključnega cilja: »učenec razume pomen gibanja za zdravje in dobro počutje, razvija pozitiven odnos do gibanja, se vključuje v različne gibalne dejavnosti, tudi kot razbremenilne dejavnosti v napornemu vsakdanu, razume tudi škodljivost trajnega sedenja, razvija navade za prekinitev in zmanjšanje sedenja«. Konkretizacija tega cilja v predmetu šport: »učenec izdela načrt redne športne vadbe, s čimer vpliva na svoje in zdrave in dobro počutje ter razvija odgovoren odnos do svojega zdravja«.

Umeščanje skupnih ciljev v učne načrte posameznih predmetov je opredeljeno v četrtem poglavju dokumenta. Ti se bodo smiselno umeščali v cilje oziroma standarde znanja pri posameznih predmetih, kjer bo to nekako »na mestu«, in seveda pri mnogih tudi v didaktična priporočila. Učenci bodo te cilje dosegali po celotni vertikali, skozi različne predmete. Predlagali smo, da bi snovalci učnih načrtov najprej naredili pregled, opisali področja ključnih ciljev, ki so izpostavljeni v poglavjih 2 in 3, naredili izbor tistih ključnih ciljev, ki bi bilo smiselno umestiti v učni načrt, potem določiti, kako se bodo realizirali ali skozi cilje predmeta in oziroma standarde znanja ali pa v okviru didaktičnih priporočil, naslednji korak pa bo namenjen konzultaciji s Komisijo za pripravo dokumenta o skupnih ciljih, kjer bodo možna dodatna posvetovanja. Pripravljena so tudi izvedbena navodila, kjer je za vsak ključni cilj opisano, kako bi ga bilo mogoče vtkati v učni načrt. Podporo delu bo nudila aplikacija, v kateri bo mogoče označiti, kateri ključni cilji se bodo realizirali pri katerem predmetu. Na ta način bomo imeli tudi pregled realizacije ključnih ciljev s področij skupnih ciljev.

RAZPRAVA:

**Dr. Darjo Felda**

Pozdravlja vse prisotne, poudarja povezovalnost in komplementarnost postopkov, ki se vodijo na MVI.

Verjame, da bo končni rezultat takšen, na katerega bomo lahko ponosni, predvsem pa bodo zadeve poenotene in urejene.

Poudari ponenotenost terminologije učnih načrtov in smiselno izvzetost didaktičnih priporočil, ki ne bodo vezana na sprejem učnih načrtov.

Jasna Rojc

Omejevanje teme razprave na področje skupnih ciljev, ne pa ostalih procesov, ki potekajo.

Nives Počkar, direktorica ŠC

Nanizanih je veliko ciljev, zato vprašanje, ali ali bo v celem procesu vzpostavljanja varovalka, da bo tudi kaj šlo ven iz obstoječih učnih učnih načrtov, za katere se vsi zavedamo, da so polni balasta. Drugače pa smelo zastavljeni načrti skupnih ciljev, za kateri bi se lahko reklo, da jih ne razumemo niti odrasli oziroma jih ne dosegamo. Upam, da bodo pretvorjeni na izvedbeni ravni realno, saj če bi jih sedaj predstavili učiteljem, bi nekateri ali pa kar večina imeli težave, kako le te najti in implementirati.

Dr. Branko Slivar

Odločitev bomo prepustili strokovnjakom v PKK. V aplikaciji je predvidena regulacija, ki kasneje ne bo del učnih načrtov, tako da bodo predmetne komisije zapisale predvideno število ur za obravnavo določene teme, in bi lahko na tej osnovi predvidene ure primerjale z urami v predmetniku ter samoregulativno po potrebi prilagodile obseg ciljev. V Komisiji za koordinacijo prenove učnih načrtov bomo PKK pozivali k razmisleku o zmanjševanju ciljev, presoji o neustreznih zapisih v preteklosti, o temu, ali je ciljev preveč. Sestava PKK je tripartitna, poleg svetovalcev ZRSŠ so sestavljene iz predstavnikov fakultet in učiteljev, za katere pričakujemo, da bodo znali argumentirano utemeljevati zmanjšanje ciljev.

Nadalje bodo osnutki učnih načrtov predstavljeni učiteljem v študijskih skupinah, kjer ponovno pričakujemo njihov odziv, ki mu bo sledil poziv predmetnim kurikularnim komisijam, da priporočila oziroma predloge upoštevajo.

Ajda Erjavec, članica SSSI

Članica, ki sem glasovala proti KP, ker se mi zdi, da so v veliki meri trenutno postavljeni cilji v ZOFVI ustrezni, da bi se v bistvu dali razširiti in dopolnjevati z načrti za implementacijo ter da ni bila narejena prava evalvacija, kateri izmed njih se dosegajo kateri ne.

V predstavljenem dokumentu so večinoma stvari zavzete in upoštevane, nekatere kot recimo optimalni razvoj posameznika, integriteta posameznika, radovednost kot kompetenca zgodovina Slovenije in poudarek na slovenski kulturi pa so izpuščene, če lahko to pokomentirate. Izbirnost na vseh ravneh izobraževanja je izpuščena, tudi ideja vzgoje izobraževanja, ki ustreza stopnji razvoja posameznika in, kar me skrbi, so enake možnosti. Otroci s posebnimi potrebami in nadarjeni so izpuščeni, pravite zato, da ima skupina proste roke za črpanje novih strategij, kar pa ne drži čisto, glede na predlog prenove za osnovne šole, kjer so le-ti omenjeni kot uporabniki razširjenega programa. Verjetno bi jih veljalo vključit glede na to, da se v praksi predvideva, da učitelji že diferencirajo pouk in bi morali tudi skupne cilje dosegati na diferenciran način.

Skrbi me zagotavljanje enakih možnosti za otroke iz manj socialno spodbudnih okolij, zato vprašanje, kako se zagotavlja pravičnost na ravni celotnega sistema izobraževanja.

Pozdravljam spoštovanje znanja in stroke, zanima me kaj se dogaja z državljanstvom, kateri strokovnjak je podpisal idejo, da je državljanstvo pridruženo jeziku in umetnosti, kaj je bila logika za ustvarjanje petih podskupin s strani stroke. Zadnje vprašanje, koliko denarja je že namenjeno prenovi, pripravi dokumentov in koliko jih bo še namenjeno.

Jasna Rojc

Večina stvari, ki jih naslavljate ne sodi v poglavje o skupnih ciljih. Cilji, ki jih omenjate, pa so cilji v zakonodaji ali pa splošni cilji izobraževalnih programov, če govorite o narodni zavesti in jeziku, ostajajo predmetni cilji in področni cilji, kjer je navedeno že opredeljeno in se ne izloča.

Pri skupnih ciljih gre za elemente, ki so bili do sedaj morda spregledani ali pa ne dovolj realizirani, predvsem če pogledamo, da imamo v učnih načrtih na začetku opredeljene splošne kompetence, ključne kompetence ali kaj podobnega, ki se običajno niso realizirale. Te kompetence zdaj nadomeščamo in prečimo. Vsa druga vprašanja (pravičnosti, zagotavljanja enakih možnosti …), se bodo morala upoštevati in uveljaviti tudi skozi didaktična priporočila.

Dr. Vinko Logaj

Cilji in standardi bodo v učnih načrtih na različnih nivojih, čemur so prilagojeni splošni cilji, ti pa bodo umeščeni tudi v didaktična priporočila, s čimer se bo zagotavljal diferenciran pristop za vse šolajoče, ki bodo udeležili izvedbe pouka po posameznih učnih načrtih.

Glede višine porabljenih sredstev natančne številke nimamo, jo pa lahko posredujemo. Analiza učnih načrtov je tekla pred tremi leti, ko še ni bilo NOO, aktivnosti v zvezi s pripravo učnih načrtov pa se odvijajo v okviru navedenega mehanizma in je za celotno operacijo predvidenih nekje okoli 3.900.000 EUR.

Ajda Erjavec

V temeljnih kompetencah v evropskem prostoru so kompetence že opredeljene. Zakaj je bilo potrebno eno leto nameniti razvoju nekih, sicer v stroki neobstoječih kategorij. Zakaj se je državljanstvo pridružilo jeziku in umetnosti in ne kakšnemu drugemu cilju. Koncept materinščina je npr. zelo pomemben in velik problem v praksi, komunikaciji v šolah.

Dr. Vinko Logaj

Menim, da smo izven okvira skupnih ciljev. Predvidevam, da se vprašanje nanaša na osem ključnih kompetenc, ki izhajajo iz strategije. Ta ne more biti temeljno izhodišče za celotni podporni del pri gradnji učnih načrtov za posamezne predmete.

Odgovor glede posebnega področja, terminološko se poimenovanje lahko še spremeni.

Želeli smo oblikovati skupne cilje, ki so ključni slovenskem šolskem prostoru, v procesu pa se nekatere stvari spreminjajo. Končen dokument bo predložen v obravnavo KS, ki usmerja prenovo in je široko zasnovan, nato pa ima svojo vlogo tudi SSSI.

Herman Pušnik, I. gimnazija MB, član SSSI

Hvala za vabilo in predstavitev, izrazi zadovoljstvo, da sodelujemo že v procesu nastajanja tega dokumenta in da lahko izrazimo svoja mnenja in ve, da je bilo veliko narejenega.

V skladu z izhodišči, ki so bila sprejeta lani februarja, se v četrtem poglavju sledi navedenemu, pri čemer dokument pokriva samo prvi del, manjka operativni del, kako bodo okviru vsakega od področij opredeljeni ključni cilji.

V izhodiščih so bile napovedane kompetence trajnostni razvoj, državljanska in družbena vprašanja, zdravje in dobro počutje ter digitalne in druge prečne kompetence, vendar tako da so bile opredeljene kot »na primer«.

Komisija, ki bo pripravljala ta dokument, bo opravila temeljit razmislek predvsem o tem kateri so cilji, ki opisujejo kakovostno splošno izobrazbo vsakega posameznika in vizijo splošne kompetence človeka 20. stoletja, pri čemer je bilo omenjeno, da so bile izvedene tudi nekatere mednarodne primerjave, potem bi bilo smiselno morda upoštevati tudi UNESCO-vo novo družbeno pogodbo za področje izobraževanja, ki govori o ustvarjalnosti in inovativnosti, kar morda je bilo posrečeno ali pa manj skozi podjetnost, prav tako ne smemo pozabiti na to, kar je bilo že izpostavljeno, vključenost, pravičnost pri načrtovanju ciljev.

Pri prenovi učnih načrtov se priporoča povezovanje kognitivnih dejavnosti z reševanjem problemskih nalog, poudarek naj bo razvoju socialnih veščin, učenjem o sebi in čustvenem učenju, inovativnosti ter ustvarjalnosti.

Moramo vedeti, da je koncept zastavljen širše, in bi lahko pri pripravi še kaj upoštevali.

Zamujamo s pripravo tega dokumenta eno leto po časovnici, ki je bila sprejeta na seji SSSI, nacionalna strategija pa naj bi bila pripravljena do konca leta.

Vprašanje, kako je s časovnico za naprej in prošnja za razširitev ciljev z nekaterimi predlogi.

Dr. Branko Slivar

Glede vprašanja razširitve, dokument, ki ste ga prejeli ciljev ni prikazal v celoti, kar je bilo tudi povedano, in to, kar v osnutkih nastaja v skupini pomeni, da bodo vse te socialne veščine, ustvarjalnost itd., vključene v različna področja skupnih ciljev.

Področje podjetnosti izpostavlja tako kritično mišljenje kot ustvarjalnost kot tudi sodelovanje v timih. Podobno kompetenčno področje trajnostnega razvoja, ki na drugačen način naslavlja podobne elemente, da sploh ne omenjamo področja zdravja in dobrobiti, ki pravzaprav še bolj eksplicitno naslavlja, kot ste nakazali, kompetenco samoregulacije. Vsi cilji, ki ste jih omenili in ki jih tudi predvidevajo ostali dokumenti, se pojavljajo v posameznih področjih, ostaja pa načelno vprašanje o širitvi teh področjih. Če jih začnemo posebej naslavljati, lahko dobimo tudi 10 ali 15 področij, tako da je bil potreben dialog o racionalnosti in seveda tudi gledanje na mednarodne analize OECD, katera področja se pojavljajo v Evropski uniji.

Ko bomo ta dokument nadgrajevali in ga pripeljali do konca, bodo seveda prikazani vsi ključni cilji znotraj posameznih področij, kjer so bodo pojavili vsi ti elementi veščin, spretnosti in znanj.

Ustvarjanje tega dokumenta je bilo vezano na ustanavljanje Komisije v marcu tega leta. Gre za skupino dvajsetih strokovnjakov, ki je v relativno kratkem času pripravila osnutek dokumenta in tudi seveda šla že naprej v opredeljevanju ključnih ciljev in v razmislek, kako podpreti predmetne kurikularne komisije, da jih bodo znale smiselno in utemeljeno transformirati v predmetne cilje oziroma ali v didaktična priporočila.

Glede na imenovanje kurikularnega sveta aprila 2022 in zamudo s prvo sejo v avgustu 2022, izvedbo javnega povabila strokovnjakom za vključitev v komisijo za pripravo dokumenta, kar zahteva določeno proceduro in čas, z ministrstvom ocenjujemo, da kljub zamudam lovimo roke v skladu s pogoji NOO do 2025.

Agata Zupančič, Ministrstvo za zdravje

Pozdravljamo skupni cilji zdravje in dobrobit spričo stanja otrok in mladostnikov. Želimo si z naše strani bolj aktivnega sodelovanja in povezovanja, v ta namen smo tudi že poslali pobudo za vključitev predstavnika Ministrstva za zdravje v delovno skupino za pripravo tako nacionalnega programa vzgoje in izobraževanja kot tudi za vzpostavitev rednega sodelovanja med Zavodom Republike Slovenije za šolstvo in Nacionalnim inštitutom za javno zdravje. Zlasti prepoznavamo pomen opismenjevanja na področju duševnega zdravja kot ena ključnih vsebin, ki bi jih veljalo v ta skupni cilj zdravje in dobrobit vključiti.

Predstavljena je bila tudi drsnica socialne in čustvene kompetence kot jih naslavlja tudi NIJZ, vsaj delno operacionalizirani. Želimo si sodelovanja.

Dr. Vinko Logaj

V zvezi s pobudo imam informacijo, da se organizira sestanek MZ in NIJZ, z namenom dogovora o oblikah in načinih kontinuiranega sodelovanje, prav tako so nekateri predstavniki že vključeni kot člani komisij.

Helena Skok Šlegelj,

Vse je možno uresničiti s ciljem samospoštovanja, ki ga moramo na vseh ravneh razvijati, saj je ključen za posameznika in tudi vzgojno problematiko, ki je zdaj tako pereča v naši državi.

Šole imajo avtonomijo, kar pomeni, da je možno razvijati vse, tudi če v ciljih to ni zapisano. Avtonomija, samospoštovanje in kreativnost so način, da učenci in dijaki dobijo aktiven pogled, izgubijo dolgčas. Ustvarjalnost je ključna za nadaljnji razvoj.

Dr. Branko Slivar

Skozi veliko pobud je prepoznati, da se želi reševati vsa problematika družbe skozi učne načrte, kar pa seveda ni mogoče. Učitelji lahko marsikaj naredijo, tudi če ni vse zapisano v učnih načrtih, da tudi šola deluje kot celota v šolskem kurikulumu, pri čemer se lahko tudi druge aktivnosti in dejavnosti izvajajo tudi v podporo vzgoji.

Irena Janžekovč Novec, Agencija za varnost prometa

Pri ciljih trajnostnega razvoja pogrešamo cilje trajnostne mobilnosti v smislu spodbujanja otrok, da so varni udeleženci v prometu in da se tudi gibajo, ker s tem tudi prispevamo k cilju področja zdravja in dobrobiti.

Imamo vprašanje, na kakšen način, če sploh, bo vključena ali izključena v šolstvu umetna inteligenca, na primer Chat GPT, in kaj lahko pričakujemo.

Saša Kregar, Podskupina za trajnostni razvoj

Pri ciljih s področja trajnostnega razvoja smo se opirali na evropski kompetenčni okvir za trajnostnost. Cilji pravzaprav spodbujajo razvijanje določenih kompetenc, tudi trajnostno mobilnost kot eno izmed področij trajnostnega razvoja, ki je enakovredno z ostalimi, tako da se ta tematska področja ne izpuščajo ali izključujejo.

Radovan Kranjc, Podskupina za digitalne kompetence

Pripravili smo priporočila za PKK, kako naj umeščajo digitalne kompetence v učne načrte.

Umetna inteligenca seveda pokriva oziroma bi lahko bila vključena v razvoj digitalnih vsebin kot kompetenca ali pa poustvarjanje. Gre pa za širši problem, šolska politika se bo morala izjasniti, na kakšen način želimo vključevati nove tehnologije in do katere stopnje razumevanja naj pripeljemo znanja v šolo.

V tem trenutku je v prenovi mišljeno samo vključevanje digitalnih kompetenc, kar pomeni v bistvu samo uporabniško izkušnjo tehnologij brez temeljnih znanj računalništva in informatike. Potreben bo družbeni dogovor na nivoju države, na kakšen način spuščati tehnologije v učni proces. Bo treba nasloviti tudi vprašanje temeljnih vsebin računalništva in informatike, da bodo učenci sploh zmogli razumeti, kaj v resnici te tehnologije v ozadju počnejo.

Jasna Rojc

KP ne naslavlja morebitne spremembe predmetnikov. To je trenutno prepuščeno skupini, ki pripravlja NPVI. Skupni cilji pa uvajajo dodatne kompetence, recimo digitalno usposobljenost naših učencev in dijakov.

Dr. Andrej Brodnik, Podskupina za digitalne kompetence

Imamo nalogo digitalne kompetence približati oziroma omogočiti otrokom, da jih osvojijo, pri čemer so to trenutno kompetence, ki otroka usposobijo biti potrošnik. Ne govorimo o tem, kako ga usposobiti za kreativno uporabo tehnologij. En podoben poskus so naredili v Avstriji, pa se ni iztekel dobro. V tem trenutku moramo govoriti tudi o izobraževanju učiteljev o digitalnih kompetencah, kar naslavlja tudi eden izmed projektov MVI.

Če pogledamo širše, v Estoniji, kjer je izobraževalni sistem zasnovan na kompetencah, se prehaja v temeljna znanja. Moramo pohiteti, če hočemo našim otrokom omogočiti lepo prihodnost v evropskem prostoru. Stroka bo naredila kar lahko, odločitev pa je izključno politična.

Jasna Rojc

Glede usposabljanja učiteljev je predvidena podpora na različnih področjih. Ob recenziji učnih načrtov, v okviru različnih skupin bodo dobili v pregled že osnutke učnih načrtov, tako da se bodo medsebojno konzultirali in lahko dali pripombe. Predvideno je tudi usposabljanje učiteljev za uporabo učnih načrtov, da se opozori na novosti in kaj je mišljeno kot skupni cilji.

V ministrstvu je veliko projektov, ki so namenjene profesionalnemu kariernemu razvoju strokovnih delavcev in gre tudi za prioriteto ministrstva, posebej o digitalnih veščinah pa v nadaljevanju dr. Pesek.

Dr. Igor Pesek, vodja Službe za digitalizacijo izobraževanja

Izpostavljam projekt Digitalni učitelj, kjer bomo usposobili vsaj 20.000 učiteljev s področja digitalnih vsebin oziroma digitalnih kompetenc, trajnosti in finančne pismenosti. Jeseni bomo začeli že s prvimi usposabljanji. Ideja je, da jih učimo digitalnih pedagoških kompetenc, ne toliko samo kompetenc digitalnih državljanov, ampak predvsem, kako in na kakšen način smiselno uporabljati tehnologijo, ki je že v razredu, da bo učni proces kvalitetnejši in bolj učinkovit. To je osnova, imamo pa tudi še druge projekte, ki bodo dodatno okrepili vzgojne zavode, kar bo krepilo tudi skupnost učiteljev na šolah.

Ajda Erjavec

Zanima me strokovni konsenz glede oblikovanja skupine jezik, umetnost, državljanstvo.

Dr. Vinko Logaj

Na podlagi javnega povabila so oblikovane kurikularne komisije, pri čemer so bile upoštevane strokovne kompetence izbranih članov, ki strokovno pripravljajo dokumente. Imenuje pa jih direktor ZRSŠ.

Ajda Erjavec

Kako ste prišli do utemeljitve, da evropski referenčni okvir ni ustrezen model, s katerim si lahko pomagamo, in zakaj delamo svojega toliko časa.

Dr. Branko Slivar

Govorite o Evropski kurikularnem okviru osmih kompetenc, ki je bil relevanten pred desetimi leti.

Na začetku predstavitev je bilo povedano, iz katerih teoretskih modelov izhajajo skupine, Evropska unija je seveda naredila za vsako od teh področij konpetenčni okvir in temu smo tudi sledili. Vseh osem kompetenc se pojavlja v skupnih ciljih, ki smo jih preoblikovali glede na presojo, ki se nam je zdela ustreznejša, kot da vzamemo teh osem kompetenc.

Npr. materinščina je vpeta v vse učne načrte, zato ni potrebe na novo opredeljevati skupino za materinščino, ker je zagotovljena tako s splošnimi cilji izobraževanja, kot s splošnimi cilji programov in predmetov. Nadalje se v programih naravoslovna kompetenca pojavlja v naravoslovnih predmetih in je nima smisla posebej izpostavljati.

Odločili smo se za tiste kompetence, ki dejansko prečijo vse predmete in se lahko uresničujejo skozi celotno vertikalo osnovne šole in gimnazije ter so prepoznane v evropskem prostoru kot najpomembnejše. Nadgrajujemo obstoječe z novimi dognanji ali pa z novimi prispevki, ki so jih v tudi v Evropski uniji razvili naprej od osmih kompetenc ravno skozi te, različne kompetenčne modele trajnostnega razvoja, umetnosti in tako naprej.

Dr. Andrej Brodnik

Od naravoslovnih kompetenc nam manjka ena ključnih kompetenc, to je računalništvo in informatika, zaradi česar je tudi kompetenca digitalna pismenost manj uspešna.

Ajda Erjavec

Ugotavljam, da ni strokovnih utemeljitev za opredelitev skupnih ciljev, zakaj ste se odločili za ta način, ker bi v osnovi lahko prihranili čas in denar, ter usposabljali na drugih področjih, ne samo na digitalnih. Ne gre za pedagoško strokovno utemeljitev, temveč politično.

Ali je kak poseben načrt za pedagoški kader, ne le tistega pred upokojitvijo, temveč tudi tistega ki izgoreva.

Dr. Vinko Logaj

Sistemi, ki so stavili na kompetenčni model, so zašli, mi pa imamo varovalko, temeljno izhodišče so cilji in standardi znanja. Trenutno pa se, ko se pogovarjamo tudi o skupnih ciljih, pogovarjamo o prečnih kompetencah, ki jih umeščamo k posameznim predmetom, pri čemer standardov znanja in ciljev ne bomo zanemarili. Pri prenovi UN je potrebno upoštevati tudi kurikularno tradicijo, kjer ostajamo pri predmetniku in predmetih, v posamezne predmete pa se umeščajo vsebine in aktivnosti, s katerimi želimo strogo popredmeten kurikul zrahljati, ker imamo izhodišča za interdisciplinarni pristop.

Dr. Nataša Potočnik, ACS

Za izobraževanje odraslih gredo ti skupni cilj lepo v nova izhodišča. Od leta 2018 pa imamo nov okvir kompetenc, ne govorimo več o materinščini in tujih jezikih, ampak so to pismenost, večjezičnost, matematična, naravoslovna, tehniška in inženirska kompetenca, digitalna kompetenca, osebnostna, družbena in učna kompetenca, ki je tudi učenje učenja, podjetnostna kompetenca, državljanska kompetenca ter kulturna zavest in izražanje.

Jasna Rojc

Lahko bi imeli posebno razpravo o različnih kompetenčnih model, vendar to ni predmet današnje razprave. Gre za ista poimenovanja dejansko istih zadev, pri čemer so se kompetence v praksi zasidrale in se udejanjajo.

Dr. Tomaž Grušovnik, član Skupine za trajnostni razvoj

Le komentar glede ciljev trajnostnega razvoja, da smo skušali pokriti vse tri dimenzije trajnostnega razvoja, ne samo okoljevarstvo, temveč tudi socialno-ekonomsko in humanistično, kjer je posebej potrebno poudariti etiko.

Dr. Marjan Šimenc, PI

Pripomba, da besednjak dokumenta ni pedagoški, tako da bi ga potrebno v tem delu nadgraditi. Strinja se z Ajdo Erjavec, da je morda opredelitev skupnih ciljev določena »ad hoc«, in ne izhaja iz neke strokovne teorije.

Imamo opravka z že drugim dokumentom, ki nekako poskuša regulirati kurikularne spremembe, pri čemer v preteklosti tega ni bilo ali je bilo premalo, niti niso bili dokumenti v javni razpravi, je pa v njem sigurno še prostor za izboljšave. Recimo dobrobit, kjer se otroci sprašujejo o tem, kaj je dobro življenje in na tak način osmišljajo svet, je ta slabše zastopana, pri čemer se to da razširiti na celo humanistično dimenzijo.

Jasna Rojc

Navedeni dokument vidimo kot korak naprej, kot napredek pri gradnji konkretnih učnih načrtov. Zato je bil sklican KS v razširjeni sestavi, da prisotni ustvarjalci dokumenta slišijo dobronamerne nasvete in pripombe, kako dokument, v katerega je bilo vloženo veliko dela, peljati k zaključku.

Po zaključeni razpravi Jasna Rojc predlaga, da se sklepanje o seznanitvi s predlogom dokumenta o skupih ciljih in sprejem zapisnika 4. seje prenese na naslednjo sejo KS, kar člani KS podprejo.

 Jasna Rojc

 predsednica